b'\n_START_ARTICLE_\n1. j\xc3\xa4\xc3\xa4k\xc3\xa4riprikaati (jatkosota)\n_START_SECTION_\nOsasto Lagus\n_START_PARAGRAPH_\n1. J\xc3\xa4\xc3\xa4k\xc3\xa4riprikaatin perustamiseksi siirrettiin j\xc3\xa4\xc3\xa4k\xc3\xa4ripataljoonat 2, 3 ja 4 Kuopioon, jossa prikaatinkomentajaksi m\xc3\xa4\xc3\xa4r\xc3\xa4tty eversti Urho Sihvonen perusti prikaatin kev\xc3\xa4t kes\xc3\xa4ll\xc3\xa4 1940. Kes\xc3\xa4ll\xc3\xa4 prikaatinkomentajan teht\xc3\xa4v\xc3\xa4t vastaanotti eversti Ruben Lagus._NEWLINE_Eversti Ruben Laguksen komentaman 1. J\xc3\xa4\xc3\xa4k\xc3\xa4riprikaatin sijoituspaikka oli Riihim\xc3\xa4en-Kouvolan alueella. Riihim\xc3\xa4ell\xc3\xa4 21.6.1941 ilmoittautui  Kevyt Patteristo 11:n komentaja kapteeni (my\xc3\xb6h. majuri) Vesenter\xc3\xa4 eversti Lagukselle, jonka j\xc3\xa4lkeen 1. J\xc3\xa4\xc3\xa4k\xc3\xa4riprikaatiin orgaanisesti liitetty patteristo jatkoi seuraavat p\xc3\xa4iv\xc3\xa4t koulutuksen hiomista ja yhteistoiminnan harjoittelua j\xc3\xa4\xc3\xa4k\xc3\xa4ripataljoonien kanssa. 1. J\xc3\xa4\xc3\xa4k\xc3\xa4riprikaati sai k\xc3\xa4skyn 22. kes\xc3\xa4kuuta 1941 valmistautua siirtym\xc3\xa4\xc3\xa4n Huutokosken-Varkauden alueelle. Samalla se liitettiin Karjalan Armeijan Ryhm\xc3\xa4 Oinoseen. Prikaatiin liitettiin hein\xc3\xa4kuun lopulla panssaripataljoona, jolloin muodostettiin osasto Lagus. Osastoon kuuluivat panssaripataljoonalla vahvennetun prikaatin lis\xc3\xa4ksi jalkav\xc3\xa4kirykmentti 44, kentt\xc3\xa4tykist\xc3\xb6rykmentti 3:n III patteristo, raskaat patteristot 2 ja 3, pioneeripataljoona 1 sek\xc3\xa4 12. autokomppania._NEWLINE_Sotatoimien alettua osasto aloitti 5. syyskuuta etenemisen tavoitteena Aunus ja M\xc3\xa4kri\xc3\xa4n risteys. Viel\xc3\xa4 samana iltana tapahtuneen Aunuksen valtauksen j\xc3\xa4lkeen osasto jatkoi edelleen Tuuloksenjoen kautta Syv\xc3\xa4rille ja Petroskoihin.\n_START_SECTION_\nPanssaridivisioona\n_START_PARAGRAPH_\nPanssaripataljoonasta tuli maaliskuussa 1942 muodostetun panssariprikaatin I pataljoona ja osasto Laguksesta tuli kes\xc3\xa4kuussa Panssaridivisioona, johon j\xc3\xa4\xc3\xa4k\xc3\xa4riprikaati kuului. Prikaati siirrettiin kes\xc3\xa4kuussa 1943 etulinjaan Syv\xc3\xa4rin rintaman l\xc3\xa4nsiosaan.'